钦定古今图书集成/明伦汇编/交谊典/第027卷 > 《图书编》 > 《洪武里社礼制》
## 钦定古今图书集成/明伦汇编/交谊典/第027卷 > 《图书编》 > 《洪武里社礼制》

凡各处乡村人民，每里一百户，立坛一所，祀五土五
谷之神，专为祈祷。雨旸时，若五谷丰熟，每岁一户轮
当会首，常川洁净坛场。遇春秋二社，预相率办祭物。
至日约聚祭祀。其祭用，一羊一豖，酒果、香烛随用。祭
毕，就行会饮。会中先令一人读“抑强扶弱”之誓，其词
曰：“凡我同里之人，各遵守礼法，毋恃力陵弱，违者先”
共治之，然后经官。或贫无可靠，周给其家。三年不立，
不使与会。其婚姻丧葬有乏，随力相助。如不从众，及
犯奸盗诈伪，一切非为之人，不许入会。读《誓词》毕，长
幼以次序坐，尽懽而退。务在恭敬神明，和睦乡里，以
厚风俗。